
REPUBLIKA E SHQIPËRISË
KUVENDI
Komisioni për Veprimtaritë Prodhuese, Tregtinë dhe Mjedisin

Tiranë më, 06.06.2015				       	             Dokument parlamentar

RAPORT
PËR PROJEKTLIGJIN “PËR DISA SHTESA DHE NDRYSHIME NË LIGJIN NR. 107/2014 DATË 31.7.2014 “PËR PLANIFIKIMIN E TERRITORIT””

Komisioni për Veprimtaritë Prodhuese, Tregtinë dhe Mjedisin, në cilësinë e komisionit përgjegjës, shqyrtoi projektligjin “Për disa shtesa dhe ndryshime në ligjin nr. 107/2014 datë 31.7.2014 “Për planifikimin e territorit””, në mbledhjet e datës 30 qershor dhe 6 korrik 2015. 

Të ftuar në komision për të prezantuar projektligjin dhe për të dhënë shpjegime për pyetjet e deputetëve ishin të pranishëm Ministri i Zhvillimit Urban, znj. Eglantina Gjermeni si dhe përfaqësues të kësaj ministrie.

Ndryshimet e propozuara me këtë projektligj synojnë:
· Thjeshtimin e procedurave për lejet e ndërtimit që miratohen nga Këshilli Kombëtar i Territorit, nëpërmjet ngritjes së një strukture të specializuar që do të kryejë funksionet e Sekretariatit Teknik të Këshillit Kombëtar të Territorit sipas parimit të shërbimit me një ndalesë (One Stop Shop);
· Fuqizimin dhe përshpejtimin e proceseve planifikuese kombëtare përmes specializimit të Agjencisë Kombëtare të Planifikimi të Territorit në çështjet e planifikimit, dhe ndarjen e funksioneve të planifikimit nga ato të zhvillimit të territorit në nivel qëndror; dhe
· Mbrotjen dhe krijimin e hapësirave publike në shërbim të komunitetit dhe vendosja e rregullave të qarta për përdorimin e këtyre hapësirave. 

Është propozuar një shkëputje e funksioneve planifikuese të Agjencisë Kombëtare të Planifikimit të Territorit me funksionet teknike, kontrolluese e monitoruese të zhvillimit të territorit, si sekretari teknike e KKT-së. Gjithashtu, synohet fuqizimi i strukturës së AKPT-së, në kuadrin e përqendrimit dhe forcimit të procesit të planifikimit të territorit, si proces mjaft i rëndësishëm në fushën e zhvillimit urban.

Konkretisht, parashikohet ngritja e një strukture të re, jashtë Agjencisë Kombëtare të Planifikimit të Territorit, e cila do të veprojë si sekretariat i Këshillit Kombëtar të Territorit. Funksionet e sekretariatit teknik të Këshillit Kombëtar të Territorit do të kryhen nga një strukturë tjetër, në varësi të MZHU, e cila do të krijohet, organizohet dhe funksionojë në përputhje me vendimin që do të nxjerrë Këshilli i Ministrave, për ngritjen e kësaj strukture.
Një tjetër aspekt i rëndësishëm që trajtohet në këtë projektligj është edhe parashikimi për herë të parë i një koncepti të rëndësishëm në fushën e planifikimit dhe zhvillimit të territorit, siç është ai i “hapësirave publike” dhe mundësia e rregullimit të mëtejshëm të tyre me akte nënligjore. Këto ndryshime i hapin rrugën shfrytëzimit dhe menaxhimit të hapësirave publike në mënyrë të drejtpërdrejtë nga autoriteti publik ose përmes partneritetit me subjekte privatë. Ndaj dhe qëllimi kryesor i rregullimit me ligj e akte nënligjore të hapësirës publike është krijimi i kushteve dhe rregullave për mbrojtjen, mirëmbajtjen  dhe menaxhimin e hapësirave publike në interes të komunitetit.
Me këtë propozim ligjor do të bëhet e mundur përdorimi dhe mirëmbajtja nga bashkitë e hapësirava publike, duke krijuar lulishte e parqe lodrash në lagje apo rrugëkalime, në shërbim të banorëve dhe komunitetit të qytetit, në përgjithësi. 
Në përfundim të diskutimeve, Komisioni me shumicë votash u shpreh dakord për kalimin e këtij projektligji për miratim në seancë plenare. 

Deputetët e opozitës votuan kundër projektligjit me argumentin se termi “hapësirë publike” nuk është shpjeguar siç duhet as në relacionin i cili shoqëron projektligjin dhe as nga përfaqësuesit e ministrisë në komision. Me futjen e këtij termi në ligj krijohet mundësia për abuzime. Termi “hapësirë publike” është relativ. Termat që nuk ndryshojnë janë “prona publike” dhe “prona private”. Nëse prona private do kthehet në hapësirë publike, atëherë kjo pronë private duhet të kompensohet.

[bookmark: _GoBack]Gjatë diskutimit nen për nen të projektligjit, komisioni u shpreh dakord me vërejtjet e komisionit për Çështjet Ligjore, Administratën Publike dhe të Drejtat e Njeriut dhe i bën ato pjesë përbërëse të këtij raporti duke shtuar dhe disa amendamente të popozuara nga vetë anëtarët e komisionit, të cilat janë si vijon:

· Neni 1
Në pikën 2, pas fjalëve “në nenin 3” të shtohen fjalët “të ligjit 107/2014” si dhe fjala “rekreative” të zëvendësohet me fjalën “krijuese”.

· Në nenin 3 të bëhen ndryshimet e mëposhtme:

-Paragrafi ekzistues i këtij neni të numërtohet me numrin 1, dhe paragrafi i ri të jetë numri 2.;
- Në shkronjën b) të këtij neni të hiqen pjesëzat “ në to” dhe “si”.
- Në fund të nenit të shtohen fjalët: “me propozim të ministrit përgjegjës për çështjet e planifikimit dhe zhvillimit të territorit”.

· Pas nenit 4 të projektligjit të shtohen nenet 4/1, 4/2 dhe 4/3 me përmbajtje si vijon:
Neni 4/1
Pas nenit 14 të shtohet neni 14/1 me përmbajtje si vijon:
“Neni 14/1
Delegimi i përgjegjësive
1. Autoritetet kombëtare dhe vendore të planifikimit mund t'u delegojnë organeve në varësi përgjegjësi të caktuara për planifikimin e territorit. 
2. Autoritetet kombëtare dhe vendore  mund t'i delegojnë, me marrëveshje, njëra tjetrës përgjegjësi dhe funksione të caktuara që lidhen me planifikimin dhe kontrollin e zhvillimit të territorit. 
3. Autoritetet kombëtare dhe vendore mund të kontraktojnë kryerjen e shërbimeve të ndryshme për planifikimin dhe zhvillimin e territorit ose mund  t’i kryejnë ato bashkarisht në marrëveshje mes tyre”.
Neni 4/2
Pas nenit 45 të shtohet neni 45/1 me përmbajtje si vijon
Neni 45 /1
Kushti për përshtatshmërinë e mjedisit
1. Të gjitha ndërtimet për banesa, hapësira dhe shërbime për publikun, përfshirë parqet, sheshet dhe rrugët, brenda territorit të Republikës së Shqipërisë, duhet të plotësojnë kërkesat dhe standardet e përshtatshmërisë për Personat me Aftësi të Kufizuara, sipas dispozitave të përcaktuara në Rregulloren për shfrytëzimin e hapësirave nga ana e personave me aftësi të kufizuar. 
2. Përshtatshmëria e ndërtimeve të reja apo në proces rikonstruksioni, si më sipër, është kusht për marrjen e lejes së ndërtimit dhe certifikatës së përdorimit, sipas procedurave të përcaktuara në Rregulloren e Zhvillimit te territorit.
3. Autoritetet përgjegjëse të institucioneve që ofrojnë shërbime për publikun, janë të detyruar të sigurojnë një nivel bazë të përshtatshmërisë ndërtimore në mjediset ekzistuese në administrim të tyre.
Neni 4/3
Dispozitë kalimtare
Deri në krijimin dhe nisjen e funksionimit të strukturës së Sekretariatit teknik të KKT-së, funksionet e këtij sekretariati do të ushtrohen nga Agjencia Kombëtare e Planifikimit të Territorit.
· Neni 5 

Fjalët “brenda 3 muajve” të zëvendësohen me fjalët “brenda 2 muajve.


        
Namik KOPLIKU            							 Eduard SHALSI


Relator   										     Kryetar	   	       
3

image1.png




